**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 03.05.2018, ora 08.00 – 04.05.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 04.05.2018, ora 07.00**

**RÂURI**

**Debitele au fost, în general, staționare**, exceptând râurile din bazinele hidrografice: Jiu, Ialomița, bazinele mijlocii și inferioare ale Someșului, Crișului Negru, Crișului Alb, Mureșului, bazinele superioare ale Oltului, Argeșului și Bistriței, unde au fost în scădere ușoară. Pe cursul inferior al Prutului, debitele au fost în creștere prin propagare.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din Dobrogea și mai mici (sub 30% din normalele lunare) pe râurile din bazinele hidrografice: Tur, Iara, Cerna, Suceava, Putna, Rm. Sărat, Bârlad, bazinele superioare ale Crasnei și Timișului şi pe afluenții Crișului Negru, Prutului şi Buzăului.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi relativ staționare,** exceptând Ialomița și râurile din bazinele inferioare ale Someșului, Mureșului și Prutului, unde vor fi în scădere ușoară.

Sunt posibile creşteri de niveluri şi debite pe unele râuri mici din nordul și vestul ţării și din zona de munte ca urmare a precipitațiilor sub formă de aversă, prognozate.

Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

Debitul la intrarea în ţară (secţiunea Baziaş), în intervalul 03.05 – 04.05.2018, a fost în scădere, având valoarea de 6.600 m3/s, sub media multianuală a lunii mai (7250 m3/s).

În aval de Porţile de Fier debitele au fost în scădere.

**Nivelurile se situează peste FAZA I DE APĂRARE** **la staţiile hidrometrice: Isaccea (380+19)-jud. TL**.

**Debitul la intrarea în ţară (secţiunea Baziaş) va fi în scădere (6.300 m3/s).**

În aval de Porţile de Fier debitele vor fi în scădere.

Nivelurile se vor mai situa peste FAZA I DE APĂRARE la stația hidrometrică Isaccea – jud. TL.

**Se situează în faza I de apărare următoarele sectoare de dig:**

- Dig Brateşul de Jos - jud Galați.

- dig Brăila-Dunăre-Siret, Călmăţui-Gropeni-Chişcani (comp. 1, 2 şi 3), Vărsătura, Noianu-Chişcani, Municipiu, Filipoiu, Băndoiu, Gemenele, Măicanu, Bălaia, Lunguleţu din I.M.B - județul Brăila.

- Dig Ciobanu- Gârliciu (km 21+950, km 19+150, C2 km 25+450), – jud. Constanța;

- dig Smârdan 23 August I şi II, Crişan, dig. Sf. Gheorghe, Grindu-Canton km 30, 23 August-Grindu, Ostrov-Peceneaga, Peceneaga-Turcoaia, Gârliciu Dăeni, Macin-Iglita-Carcaliu (adminstrare ANAR), dig. loc. Chilia Veche, dig. loc. Măcin, loc. Smârdan, (administrare consilii locale), dig  Şosea Măcin-Smârdan – administrarea Companiei Naţionale de Străzi şi Drumuri Naţionale - jud. Tulcea.

**Se situează în faza a II-a de apărare următoarele sectoare de dig:**

- Gorgova, dig R3, R4, Canton km 30 Ciulineţ, Ciulineţ Isaccea, T. Vladimirescu, (administrarea ANAR), dig loc. Nufăru-Victoria (administrare consilii locale) - jud. Tulcea.

**2.** **Situaţia meteorologică în intervalul 03.05.2018, ora 09.00 – 04.05.2018, ora 06.00**

**ÎN ŢARĂ**

**Vremea a fost predominant frumoasă** și deosebit de caldă, îndeosebi în vestul, în centrul și în nordul țării. Ziua cerul a fost mai mult senin, cu unele înnorări în primele ore în Dobrogea și în cea mai mare parte a Munteniei, zone unde a predominat nebulozitatea stratiformă și izolat a fost ceață, iar după-amiaza în zona de munte, unde pe arii restrânse au fost dezvoltări noroase convective. Seara și noaptea înnorări trecătoare au fost în regiunile vestice și sud-vestice. Cu totul izolat, s-au semnalat averse slabe în zona Carpaților Occidentali și în sud-estul Olteniei. Vântul a suflat slab și moderat, cu intensificări în sudul Banatului și pe crestele montane, cu viteze la rafală de până la 60...65 km/h. Temperaturile maxime s-au încadrat între 16 grade la Mangalia și 31 de grade la Chișineu Criș. Valorile termice la ora 06.00 se situau între 4 grade la Miercurea Ciuc și 23 de grade la Moldova Nouă.

***Observatie:*** *Începând de ieri de la ora 06.00, au fost în vigoare 2 atenționări cod galben pentru fenomene meteorologice periculoase imediate, emise de SRPV Timișoara.*

**LA BUCUREŞTI**

**Vremea a fost predominant frumoasă** și mai caldă decât în mod obișnuit la începutul lunii mai. Cerul a fost variabil, mai mult senin noaptea, iar vântul a suflat slab și moderat. Temperatura maximă a fost de 26 de grade la toate stațiile meteorologice. La ora 06.00 se înregistrau 11 grade la Afumați și 13 grade la Filaret și Băneasa.

**3. Prognoza meteorologică în intervalul 04.05.2018, ora 09.00 – 05.05.2018, ora 09.00**

**ÎN ŢARĂ**

**Vremea va fi în general frumoasă** și deosebit de caldă. Cerul va fi variabil cu înnorări temporar accentuate, averse și descărcări electrice, îndeosebi după-amiaza și seara, local la munte și izolat în rest, cu o probabilitate mai ridicată în regiunile vestice și nordice. Vor fi condiții de grindină și de cantități mai însemnate de apă. Vântul va sufla slab și moderat, cu unele intensificări la munte și în sud-vestul țării, dar de scurtă durată și în timpul ploilor. Temperaturile maxime se vor încadra, în general, între 22 și 32 de grade, cu cele mai scăzute valori pe litoral, iar cele minime vor fi cuprinse între 6 grade în depresiunile Carpaților Orientali și 20 de grade în Dealurile de Vest. În sud-estul țării vor mai fi condiții de ceață.

**LA BUCUREŞTI**

**Vremea va fi frumoasă** și deosebit de caldă. Cerul va fi variabil la senin, iar vântul va sufla slab până la moderat. Temperatura maximă se va situa în jurul valorii de 30 de grade, iar cea minimă va fi de 13...15 grade.

**4. Buletin nivometeorologic valabil pentru masivele Bucegi şi Făgăraş (versantul nordic)**

**emis pentru perioada 3 mai 2018 ora 21 – 7 mai 2018 ora 21.00.**

**CARACTERIZAREA VREMII din ULTIMELE 3 ZILE şi STAREA STRATULUI DE ZĂPADĂ în data de 03.05.2018, ora 15.00:**

În ultimele zile vremea a fost în general frumoasă şi caldă. Cerul a fost variabil, a prezentat înnorări temporar accentuate şi pe arii extinse a plouat sub formă de aversă; trecător, pe creste, au fost şi precipitaţii mixte. Vântul a suflat moderat, cu intensificări temporare de peste 70 km/h, mai ales pe creste. Zăpada a continuat să se topească accelerat şi este discontinuu în majoritatea zonei montane, astfel încât ieri, la ora 15.00, stratul de zăpadă măsura 32 cm la Bâlea-Lac şi 52 cm la Vârfu Omu. Sub 1800 m nu se mai întâlneşte zăpadă decât pe firul văilor aflate la altitudini superioare.

**EVOLUŢIA VREMII ÎN INTERVALUL 03 mai 2018 ora 21 – 07 mai 2018 ora 21.00:**

**INTERVALUL 03.05.2018 ORA 21.00 – 04.05.2018 ORA 21.00 (vineri):**

Vremea va fi în general frumoasă și deosebit de caldă pentru această perioadă. Cerul va fi variabil, mai mult senin noaptea, cu unele înnorări temporare după-amiaza, când pe arii restrânse se vor semnala averse de ploaie însoțite de descărcări electrice. Vântul va sufla slab și moderat, cu intensificări locale.

**Peste 1800 m:** temperaturi minime: 3 la 8 gr.C; temperaturi maxime: 10 la 16 gr.C;

**Sub 1800 m:** temperaturi minime: 8 la 11 gr.C; temperaturi maxime: 16 la 21 gr.C.

**INTERVALUL 04.05.2018 ORA 21 – 07.05.2018 ORA 21.00 (sâmbătă - luni):**

Vremea se menține deosebit de caldă pentru această perioadă în cursul zilei de sâmbătă, dar va deveni în general instabilă începând din cea de a doua parte a zilei. Cerul va prezenta înnorări temporar accentuate şi se vor semnala averse de ploaie ce pot avea și caracter torențial, însoțite de frecvente descărcări electrice și intensificări ale vântului ce pot lua şi aspect de vijelie. Vântul va sufla slab și moderat, cu intensificări temporare, însoțind aversele. Instabilitatea se va menţine şi în cursul zilei de duminică şi luni, iar temperaturile vor marca o uşoară scădere.

**Peste 1800 m:** temperaturi minime: în scădere, de la 3...8 gr.C la 1...4 gr.C;

temperaturi maxime: în scădere, de la 8...14 gr.C la 4 la 10 gr.C;

**Sub 1800 m:** temperaturi minime: în scădere, de la 7...13 gr.C la 4 la 8 gr.C;

temperaturi maxime: în scădere, de la 16...21 gr.C la 10 la 15 gr.C.

**STABILITATEA şi EVOLUŢIA STRATULUI de ZĂPADĂ:**

Zăpada va continua să se topească. Izolat, din zonele adăpostite unde au rămas depozite mai mari de zăpadă, se mai pot desprinde bulgări sau bucăţi de zăpadă umedă.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**A.B.A. Mureş** informează că la iazul de decantare Valea Şesei, din jud. Alba, la data de 03.05.2018, la ora 13.40 s-a efectuat lucrarea de executare a blindarii firului 1, in zona viaductului V1-V2 şi la intrare în galeria G3 şi s-a trecut la deversarea de steril din iazul de decantare Valea Ştefancei 2 în iazul de decantare Valea Şesei, conform adresei emise de Cupru Min SA Abrud. Lucrarea a fost realizată ca urmare a producerii unei poluări accidentale cu steril a cursului de apă Valea Şesei, afluent de dreapta al râului Arieş, în data de 03.04.2017, ora 12.00, ca urmare a unei defecţiuni la sistemul nr. 1 (vechiul sistem) de evacuare a apelor limpezite din iazul de decantare Valea Şesei, ce aparţine Cupru Min SA Abrud, judeţul Alba.

Nu au fost semnalate evenimente deosebite.

**SGA Hunedoara** informează: ca **urmare a observării de spume şi ape mirositoare de culoare albicioasă, de origine necunoscută, fără mortalitate piscicolă, în canalul Batiz din zona depoului CFR Simeria, jud. Hunedoara, s-au deplasat pe teren pentru verificarea informatiei şi recoltare probe, la data de 03.05.2018, ora 20.00**. Se va reveni cu informaţii suplimentare.

**A.B.A. Argeş-Vedea** revine cuinformaţii referitoare la producerea unei poluări a apei pârâului Bascov, afluent al râului Argeş, la data de 02.05.2018, ora 19.20, în zona localităţii Bascov, judeţul Argeş, manifestată printr-o culoare roşiatică a apei. Reprezentanţii ABA Argeş Vedea (IBA, Laborator şi Monitoring) împreună cu cei ai IJSU Argeş s-au deplasat la locul incidentului. Au fost prelevate probe de apă din mai multe puncte de monitorizare, acestea urmând a fi analizate în cursul zilei de 03.05.2018. De asemenea, vor fi verificate toate evacuările de apă din zonă, încercându-se identificarea poluatorului, stoparea / limitarea poluării şi aplicarea sancţiunilor legale.

**S.G.A. Suceava** revine cu informaţii despre producerea unei poluări accidentale a apei pârâului Târgului, afluent al râului Şomuzul Mare, în dimineaţa zilei de 02.05.2018, în zona municipiului Fălticeni, judeţul Suceava, ca urmare a evacuării de ape uzate neepurate, din cauza unei noi avarii (obturare) pe colectorul de canalizare din administrarea ACET SA Suceava (în aval, la aproximativ 1000 m de zona în care s-a lucrat anterior).

- începând cu ora 9:30 lucrările de deblocare a colectorului de canalizare au fost finalizate, apele uzate fiind dirijate în totalitate spre staţia de epurare;

- SGA Suceava monitorizează în continuare evoluţia stării de calitate a apei până la revenirea acesteia în limitele specifice corpului de apă. Având în vedere că cele două avarii, din 27.04.2018 şi 02.05.2018, s-au produs într-o zonă cu alunecări de teren, ieri a fost convocată şedinţa CLSU Fălticeni, la care au participat şi reprezentanţi ai SGA Suceava, pentru analiza situaţiei. În urma acesteia au fost stabilite următoarele măsuri:

- Primăria mun. Fălticeni va finanţa în regim de urgenţă un studiu geotehnic a versantului de pe malul stâng al pr.Târgului în zona Cimitirului Evreiesc - str. Soldat Zamfir pe o lungime de cca. 500m;

- în urma concluziilor din studiul geotehnic, Primaria mun. Fălticeni va finanţa un studiu de fezabilitate în vederea stabilizării versantului şi se va iniţia un Proiect de H.G. pentru promovarea unei investiţii;

- după finalizarea investiţiei în zona respectivă, va fi înlocuită conducta de canalizare pe o lungime de 2 km prin P.O.I.M.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 02.05.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**GNM CJ Constanţa** informează despre **producerea unui incendiu din cauze necunoscute, la o platformă de bălegar din localitatea Conacu, jud Constanţa, la data de 03.05.2018, ora 23.00. Incendiul a afectat 40 mp, fiind lichidat de ISU Dobrogea la ora 01.00** în data de azi, 04.05.2018.

**GNM CJ Hunedoara** **şi APM Hunedoara** revin cu informaţii referitoare la **izbucnirea unui incendiu, la data de 29.04.2018, la orele 18.00, la agentul economic SC EUROFLEX SRL, din zona Mun. Hunedoara, jud. Hunedoara, producător de mase plastice din reciclarea deşeurilor plastice. Incendiul se manifesta, cu emisie de fum negru, vizibil la distanţă. Incendiul s-a propagat pe o suprafaţă de cca. 1000 mp, ca urmare a intensificărilor de vânt. Un muncitor a fost rănit în incendiu.** Au intervenit pompierii ISU, iar pe teren s-a deplasat personal de specialitate de la GNM-CJ Hunedoara. Incendiul s-a desfăşurat în spaţiu deschis în zona destinată depozitării materialelor prime, granule din material plastic polietilena şi role de polipropilenă rafie pentru producţia de big baguri şi a deşeurilor din mase plastic folie de polietilenă colectate în vederea utilizării în fluxul tehnologic. Norul de fum emanat era vizibil de la o distanţă de circa 20 km. S-au prelevat probe de aer de APM Hunedoara. Incendiul a fost lichidat în jurul orelor 23.30. S-au identificat printre resturile arse de pe platformă, deşeuri periculoase şi nepericuloase, recipiente metalice de 200 litri destinate stocării uleiului uzat de la reductoare, sobe improvizate, deşeuri menajere, ambalaje contaminate, deşeuri de hârtie carton. S-au stabilit măsuri cu privire la salubrizarea incintei, cu respectarea prevederilor legale, decolmatarea rigolelor, completarea şi reactualizarea planului de prevenire şi combatere a poluărilor accidentale cu stabilirea măsurilor care sa prevină apariţia unor astfel de incidente.

**GNM CJ Cluj** revine cu informaţii referitoare la poluarea accidentală a aerului atmosferic, de la data de 03.05.2018, în jurul orei 01.30, ca urmare a izbucnirii unui incendiu manifestat pe circa 4000 mp în partea de N a depozitului temporar de deşeuri menajere din zona municipiului Cluj-Napoca, ce aparţine R.A.D.P. Cluj. I.S.U. Cluj a intervenit pentru stingerea incendiului cu 4 autospeciale, în acest moment manifestându-se fară flacară dar cu fum dens vizibil de la distanţă din Mun. Cluj Napoca, care poate perturba traficul aerian din zonă în funcţie de direcţia vântului. Cauzele producerii incendiului nu se cunosc la acest moment.

**Conform determinării de scurtă durată, de 30 minute a poluanţilor gazoşi, prelevaţi în două puncte de recoltare, s-a depăşit concentraţia de amoniac din atmosferă (imisii) în punctul de recoltare nr P1 (conform tabel anexat):**

**P1 – limită incintă depozit Pata Rât;**

**P2 – calea Someşeni, zona UM (direcţia de deplasare a curenţilor de aer), condiţii cer senin fără vânt.**

Tabel cu concentraţiile de poluanţi gazoşi din atmosferă în data de 03.05.2018

|  |  |  |  |  |
| --- | --- | --- | --- | --- |
| Nr. crt. | Punct de recoltare | Conc. NH3  mg/mc | Conc. NO2 mg/mc | Conc. SO2 mg/mc |
| 1. | Depozit RADP Cluj Napoca, P1 – limită incintă rampă | **0,343** | 0,213 | 0,313 |
| 2. | Depozit RADP Cluj Napoca, P2 – calea Someşeni, zona UM | 0,195 | 0,158 | 0,257 |
|  | CMA-concentraţia maximă adimisibilă conform STAS 12547/87 | 0,300 | 0,300 | 0,750 |

**CJSU Timiş** informează că la **data de 27.04.2018, SC Expert Petroleum PEC Timiş a identificat în digul de protecţie al râului Timiş la Grăniceri, pe malul stâng aval de podul peste râu, o scurgere mare de gaze pe colectorul de transport gaze chiar în dig. În data de 02.05.2018, s-a identificat prin săpare pe o lungime de 6 m şi adâncime de 2 m**, zona fisurată în conducta de gaze care se va manşona. ISU Banat este prezent în zonă cu o maşină de stingere a incendiilor. Zona săpăturii din digul de apărare împotriva inundaţiilor se va compacta şi se va acoperi cu strat vegetal.

**GNM - CJ Suceava** revine cu informaţii despre **incendiul izbucnit, la data de 03.05.2018, ora 04.38, la fabrica de reşapat anvelope din localitatea Slobozia Sucevei, comuna Grăniceşti, jud Suceava, produs la tocătorul de deşeuri de anvelope din cauciuc şi la instalaţiile aferente, respectiv banda transportoare de cauciuc, motorul tocătorului, echipamentele electrice ale instalaţiei, șase panouri verticale de tip sandwich şi trei luminatoare de acoperiş din policarbonat**. Comisarii din cadrul GNM-CJ Suceava s-au deplasat la faţa locului. Cauza probabilă a incendiului a fost producerea unei scântei mecanice cu aprinderea de pulberi textile, conform ISU Bucovina, care a intervenit la ora 04.35 şi au stins incendiul în circa o oră, la 05.35. S-a limitat propagarea incendiului către alte utilaje şi materiale către exteriorul halei.

1. **În domeniul solului şi vegetaţiei**

**Garda Forestieră Timişoara** informează despre **situaţia incendiului de pădure izbucnit la data de 27.04.2018, ora 16.00, în cadrul OS Băile Herculane, UP VI Domogled, zona localităţii Băile Herculane, judeţul Caraş Severin, care a afectat până acuma 4 ha în fond forestier**. S-a intervenit până acum cu 47 persoane angajaţi silvici, 103 pompieri militari şi civili. Se va reveni cu informaţii suplimentare.

**Garda Forestieră Ploieşti, Ocolul Silvic Poiana Cerbului şi GNM CJ Argeş,** revin cu informaţii referitoare la **evoluţia incendiului de litieră izbucnit la data de 22.04.18, ora 14.00, din zona Cetăţii Poenari, OS Poiana Cerbului, UP Arefu, jud, Argeş, izbucnit din cauze necunoscute. Au fost afectate 8,5 ha de litieră** amestec foioase cu răşinoase. Până la ora actuală, au mai acţionat suplimentar doi pompieri militari, 35 angajaţi silvici şi doi cetăţeni. Zona afectată este ţinută sub supraveghere.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 02.05.2018 - 03.05.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE